CELEX: 32014R1297
Language: el
Date: 2014-12-05 00:00:00
Title: Κανονισμός (ΕΕ) αριθ. 1297/2014 της Επιτροπής, της 5ης Δεκεμβρίου 2014 , για την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο  Κείμενο που παρουσιάζει ενδιαφέρον για τον ΕΟΧ

6.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 350/1
            
         ΚΑΝΟΝΙΣΜΌΣ (ΕΕ) αριθ. 1297/2014 ΤΗΣ ΕΠΙΤΡΟΠΉΣ
   της 5ης Δεκεμβρίου 2014
   για την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 53 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1272/2008 εναρμονίζει τα κριτήρια ταξινόμησης και τους κανόνες για την επισήμανση και τη συσκευασία των επικίνδυνων ουσιών και μειγμάτων. Ο εν λόγω κανονισμός ορίζει την υποχρέωση των προμηθευτών να επισημαίνουν και να συσκευάζουν τις ουσίες και τα μείγματα που έχουν ταξινομηθεί ως επικίνδυνα σύμφωνα με τον εν λόγω κανονισμό, πριν από τη διάθεσή τους στην αγορά. O κανονισμός προβλέπει κανόνες για την αποφυγή της τυχαίας έκθεσης και της δηλητηρίασης των καταναλωτών, ιδίως των μικρών παιδιών, από επικίνδυνες χημικές ουσίες που παρέχονται στο ευρύ κοινό.
            
         
               (2)
            
            
               Τα υγρά απορρυπαντικά πλυντηρίων ρούχων που προορίζονται για τον καταναλωτή σε διαλυτή συσκευασία μιας χρήσης διατίθενται στην αγορά των κρατών μελών, και το μερίδιο της αγοράς για το προϊόν αυτό αυξάνεται στην Ένωση. Οι ισχύουσες διατάξεις για τη διαλυτή συσκευασία μιας χρήσης που περιέχει επικίνδυνα χημικά προϊόντα δεν παρέχουν επαρκή προστασία. Επομένως, είναι δικαιολογημένη μια ενιαία και πιο αποτελεσματική προσέγγιση για να εξασφαλιστεί η καλύτερη προστασία του πληθυσμού και ιδίως των μικρών παιδιών και άλλων ευάλωτων ομάδων, με ταυτόχρονη διατήρηση της ελεύθερης κυκλοφορίας των χημικών προϊόντων που περιέχονται σε διαλυτή συσκευασία.
            
         
               (3)
            
            
               Σε αρκετά κράτη μέλη τα κέντρα δηλητηριάσεων έχουν αναφέρει σημαντικό αριθμό σοβαρών περιστατικών δηλητηρίασης και οφθαλμικής βλάβης βρεφών από υγρά απορρυπαντικά πλυντηρίων ρούχων που προορίζονται για τον καταναλωτή σε διαλυτή συσκευασία μιας χρήσης, με υψηλότερο ποσοστό ατυχημάτων σε σύγκριση με τα απορρυπαντικά πλυντηρίων ρούχων που προορίζονται για τον καταναλωτή και περιέχονται σε άλλα συστήματα συσκευασίας.
            
         
               (4)
            
            
               Αν και οι ενημερωτικές εκστρατείες σε ορισμένα κράτη μέλη είχαν κάποια θετικά αποτελέσματα, είναι αναγκαίο να μειωθεί η ελκυστικότητα για τα μικρά παιδιά, καθώς επίσης και να προστατεύονται τα μικρά παιδιά με μείωση της ορατότητας αυτού του τύπου προϊόντων μέσω της χρήσης αδιαφανούς εξωτερικής συσκευασίας, με τη συμπερίληψη μέσου πρόκλησης αποστροφής (όπως πικραντικές ουσίες) στη διαλυτή συσκευασία, που να προκαλεί άμεσα απωθητική αντίδραση όταν έλθει σε επαφή με το στόμα, και με τη δυσχερέστερη πρόσβαση σε αυτό τον τύπο προϊόντων. Στην επισήμανση της εξωτερικής συσκευασίας των υγρών απορρυπαντικών πλυντηρίων ρούχων που προορίζονται για τον καταναλωτή σε διαλυτή συσκευασία μιας χρήσης θα πρέπει να περιλαμβάνονται και να υπογραμμίζονται συμπληρωματικές πληροφορίες.
            
         
               (5)
            
            
               Προκειμένου να αντιμετωπιστούν σύντομα οι σοβαρές επιπτώσεις που αφορούν περιστατικά με αυτά τα προϊόντα, λαμβανομένου παράλληλα υπόψη του ελάχιστου χρόνου που απαιτείται ώστε οι οικονομικοί φορείς να προσαρμοστούν στους νέους κανόνες, θα πρέπει να προβλεφθεί κατάλληλη μεταβατική περίοδος.
            
         
               (6)
            
            
               Η προσφυγή στη διαδικασία επείγουσας ανάγκης βάσει του άρθρου 54 παράγραφος 4 του κανονισμού (ΕΚ) αριθ. 1272/2008 είναι δικαιολογημένη.
            
         
               (7)
            
            
               Χωρίς αδικαιολόγητη καθυστέρηση, θα διεξαχθούν περαιτέρω μελέτες όσον αφορά σχετικά περιστατικά και θα εξεταστούν περαιτέρω μέτρα, συμπεριλαμβανομένης της επέκτασης του πεδίου εφαρμογής των κανόνων και σε άλλα καταναλωτικά προϊόντα που περιέχονται σε διαλυτή συσκευασία, καθώς και της επανεξέτασης των προτεινόμενων κανόνων.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1272/2008 τροποποιείται ως εξής:
   
               1)
            
            
               Στο άρθρο 35 παράγραφος 2 δεύτερο εδάφιο, προστίθεται η ακόλουθη φράση:
               «Όταν ένα υγρό απορρυπαντικό πλυντηρίων ρούχων που προορίζεται για τον καταναλωτή, όπως ορίζεται στο άρθρο 2 παράγραφος 1α του κανονισμού (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου (3), περιέχεται σε διαλυτή συσκευασία μιας χρήσης, ισχύουν οι πρόσθετες απαιτήσεις του σημείου 3.3 του παραρτήματος II.
            
         
               2)
            
            
               Το παράρτημα II τροποποιείται σύμφωνα με το παράρτημα του παρόντος κανονισμού.
            
         Άρθρο 2
   1.   Κατά παρέκκλιση των διατάξεων του άρθρου 3 δεύτερο εδάφιο, έως την 31η Δεκεμβρίου 2015 δεν απαιτείται εκ νέου επισήμανση και ανασυσκευασία σύμφωνα με τον κανονισμό (ΕΚ) αριθ. 1272/2008, όπως τροποποιείται με τον παρόντα κανονισμό, των ουσιών οι οποίες, σύμφωνα με το άρθρο 1, έχουν ταξινομηθεί, επισημανθεί και συσκευαστεί σύμφωνα με τον κανονισμό (ΕΚ) αριθ. 1272/2008 και έχουν διατεθεί στην αγορά πριν από την 1η Ιουνίου 2015.
   2.   Κατά παρέκκλιση των διατάξεων του άρθρου 3 δεύτερο εδάφιο, έως την 31η Δεκεμβρίου 2015 δεν απαιτείται εκ νέου επισήμανση και ανασυσκευασία σύμφωνα με τον κανονισμό (ΕΚ) αριθ. 1272/2008, όπως τροποποιείται με τον παρόντα κανονισμό, των μειγμάτων τα οποία, σύμφωνα με το άρθρο 1, έχουν ταξινομηθεί, επισημανθεί και συσκευαστεί σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου (4) ή τον κανονισμό (ΕΚ) αριθ. 1272/2008 και έχουν διατεθεί στην αγορά πριν από την 1η Ιουνίου 2015.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουνίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 353 της 31.12.2008, σ. 1.
   
      (2)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
   
      (3)  Κανονισμός (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τα απορρυπαντικά (ΕΕ L 104 της 8.4.2004, σ. 1).»
   
      (4)  Οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων (ΕΕ L 200 της 30.7.1999, σ. 1).
   
      ΠΑΡΑΡΤΗΜΑ
      Στο μέρος 3 του παραρτήματος II του κανονισμού (ΕΚ) αριθ. 1272/2008, προστίθεται το ακόλουθο σημείο 3.3:
      
         «3.3.   Υγρά απορρυπαντικά πλυντηρίων ρούχων που προορίζονται για τον καταναλωτή σε διαλυτή συσκευασία μιας χρήσης
         
         Εάν ένα υγρό απορρυπαντικό πλυντηρίων ρούχων που προορίζεται για τον καταναλωτή είναι συσκευασμένο σε δόσεις μιας χρήσης που περιέχονται σε διαλυτή συσκευασία, ισχύουν οι ακόλουθες πρόσθετες διατάξεις:
         
                     3.3.1.
                  
                  
                     Τα υγρά απορρυπαντικά πλυντηρίων ρούχων που προορίζονται για τον καταναλωτή και περιέχονται σε διαλυτή συσκευασία μιας χρήσης περιέχονται σε εξωτερική συσκευασία. Η εξωτερική συσκευασία πληροί τις απαιτήσεις του σημείου 3.3.2 και η διαλυτή συσκευασία πληροί τις απαιτήσεις του σημείου 3.3.3.
                  
               
                     3.3.2.
                  
                  
                     Η εξωτερική συσκευασία:
                     
                                 i)
                              
                              
                                 είναι αδιαφανής ή συγκαλυμμένη ώστε να παρεμποδίζει την ορατότητα του προϊόντος ή των μεμονωμένων δόσεων·
                              
                           
                                 ii)
                              
                              
                                 με την επιφύλαξη του άρθρου 32 παράγραφος 3, φέρει τη δήλωση προφύλαξης P102 “Μακριά από παιδιά” σε εμφανές σημείο και σε μορφή που προσελκύει την προσοχή·
                              
                           
                                 iii)
                              
                              
                                 είναι εύκολα επανακλείσιμος, αυτοτελής περιέκτης·
                              
                           
                                 iv)
                              
                              
                                 με την επιφύλαξη των απαιτήσεων του σημείου 3.1, είναι εφοδιασμένη με πώμα το οποίο:
                                 
                                             1)
                                          
                                          
                                             παρακωλύει την ικανότητα των μικρών παιδιών να ανοίξουν τη συσκευασία επειδή απαιτεί συντονισμένη δράση και των δύο χεριών με δύναμη, ώστε το άνοιγμά της να είναι δύσκολο για τα μικρά παιδιά.
                                          
                                       
                                             2)
                                          
                                          
                                             διατηρεί τη λειτουργικότητά της υπό συνθήκες επανειλημμένου ανοίγματος και κλεισίματος για όλη τη διάρκεια ζωής της εξωτερικής συσκευασίας.
                                          
                                       
                           
               
                     3.3.3.
                  
                  
                     Η διαλυτή συσκευασία:
                     
                                 i)
                              
                              
                                 περιέχει μέσο πρόκλησης αποστροφής σε συγκέντρωση η οποία είναι ασφαλής και προκαλεί απωθητική από το στόμα συμπεριφορά εντός μέγιστου χρόνου 6 δευτερολέπτων, σε περίπτωση τυχαίας έκθεσης από το στόμα·
                              
                           
                                 ii)
                              
                              
                                 συγκρατεί το υγρό περιεχόμενό της επί τουλάχιστον 30 δευτερόλεπτα, όταν η διαλυτή συσκευασία τοποθετείται στο νερό σε θερμοκρασία 20 °C·
                              
                           
                                 iii)
                              
                              
                                 έχει αντοχή σε μηχανική συμπίεση τουλάχιστον 300 Ν υπό κανονικές συνθήκες δοκιμής.»